IуэхущIапIэхэм тутын щемыфэну япеубыд
КъБР-м узыншагъэр хъумэнымрэ курортхэмкIэ и министр Шэт Ирмэ мы гъэм мэкъуауэгъуэм и 1-м тутын емыфэным теухуауэ къащта хабзэм ипкъ иткIэ, иджыблагъэ Iэ щIидзащ «ЦIыхум и узыншагъэм тутын Iугъуэр зэран хуэмыгъэхъуным теухуауэ» унафэм.
Абы къызэрыщыгъэлъэгъуамкIэ, къэрал медицинэ IуэхущIапIэхэм я унафэщIхэм я къалэнщ тутын ефэным хухэха щIыпIэхэр щамыгъэIэжыну, уеблэмэ къегъэщIылIа щIыналъэми абы и Iугъуэр щыдрагъэхуейуэ зыми хуамыдэну. Тутын ефэу зэрыхуамыдэным теухуа хъыбарегъащIэ тхылъымпIэхэр IуэхущIапIэм и дыхьэпIэм, сымаджэхэр къыздрашалIэ къудамэм и деж къыщыфIалъхьэн хуейщ. Апхуэдэ хабзэр зыхуэгъэзар сымаджэхэм я закъуэкъым, атIэ абы тетын хуейщ медицинэ IуэхущIапIэм и лэжьакIуэхэри.
— Дауи, гурыIуэгъуэщ тутын ефэным цIыхухэр зэрыхущытыр зы махуэм зэрыпхуэмыхъуэжынур, шэч хэмылъуи, апхуэдэ хабзэр куэдым ягу ирихьынукъым. Ауэ цIыхухэм я гъащIэр нэхъ кIэщI зыщI е ныкъуэдыкъуагъэр къызыхэкI гу-лъынтхуэ, лышх узыфэхэр тутын ефэным къызэришэр къыщыдгурыIуэкIэ, абы хэкIыпIэ гуэр къыхуэдмыгъуэтыныр щIэпхъаджагъэщ. Дохутырхэм ар фIы дыдэу къагуроIуэ икIи сащогугъ я сымаджэхэм а хьэл мыхъумыщIэр зыхрагъэныным я къару псори ирахьэлIэну, — жиIащ Шэт Ирмэ унафэм Iэ щыщIидзым.
Щомахуэ Лилэ.
